《答卢仝结交诗》
唐代·马异

有鸟自南翔，口衔一书扎，达我山之维。

开缄金玉焕陆离，乃是卢仝结交诗。此诗峭绝天边格，

力与文星色相射。长河拔作数条丝，太华磨成一拳石。

莫嗟独笑无往还，月中芳桂难追攀。况值乱邦不平年，

回陵倒谷如等闲。与君俯首大艰阻，喙长三尺不得语，

因君今日形章句。羡猕猴兮著衣裳，悲蚯蚓兮安翅羽。

上天不识察，仰我为辽天失所，将吾剑兮切淤泥，

使良骥兮捕老鼠。昨日脱身卑贱笼，卯星借与老人峰。

抱锄劚地芸芝朮，偃盖参天旧有松，术与松兮保身世。

卧居居兮起于于，漱潺潺兮聆嘒嘒.道在其中可终岁，

不教辜负尧为帝。烧我荷衣摧我身，回看天地如砥平。

钢刀剉骨不辞去，卑躬君子今明明。俯首辞山心惨恻，

白云虽好恋不得。看云且拟直须臾，疾风又卷西飞翼。

为报覃怀心结交，死生富贵存后凋。我心不畏朱公叔，

君意须防刘孝标。以胶投漆苦不早，就中相去万里道。

河水悠悠山之间，无由把袂摅怀抱。忆仝吟能文，

洽臭成兰薰。不知何处清风夕，拟使张华见陆云。

作者简介：[唐]（约公元七九九年前后在世）字不详，睦州人。（全唐诗云：河南人。此从唐才子传）生卒年均不详，约唐德宗贞元十五年前后在世。少与皇甫湜同学。性高疏，词调怪涩。卢仝以为同志，与之订交。兴元元年，（公元七八四年）进士第二人及第。后不知所终。异诗作风与卢仝同，有集《唐才子传》传世。